仙吕・醉扶归
作者：无名氏
朝代：元

paragraphs: 一点芳心碎，两叶翠眉低。
薄幸檀郎尚未归，应是平康醉。
不来也奴更候些，直等烛灭香消睡。
锦瑟香尘昧，朱户绣帘垂。
宝鉴从他落燕泥，陡恁慵梳洗。
欲觅个团圆好梦，欹枕也难成寐。
玉笋弹珠泪，银叶冷金猊。
良夜迢迢玉漏迟，闷把帏屏倚。
我又索先暖下纯绵被儿，来后教他睡。
花影侵阶砌，月转小楼西。
独倚屏山谩叹息，再把灯儿剔。
自觑了孤栖影儿，咒罢也和衣睡。